ครัวพรละมัย เป็นร้านเด็ดย่านเยาวราชที่โด่งดังด้านเมนูกระทะร้อนค่ะ
วันนี้ได้มีโอกาสมาลิ้มลองเป็นครั้งที่สอง เลยถือโอกาสเก็บภาพมารีวิวกัน

สั่งไป3เมนูค่ะ ได้แก่ ราดหน้าเส้นกรอบ เซี่ยงไฮ้คั่วขี้เมา และออส่วนกระทะร้อน

เริ่มที่ ราดหน้าเส้นกรอบ(70฿) จะเป็นเส้นใหญ่ที่ผัดกับแป้งกรอบเป็นแผ่น โปะด้านบนด้วยไข่ที่กึ่งสุกกึ่งดิบแบบเยิ้มๆพร้อมทั้งปลาหมึกสด ปลาหมึกดอง กุ้งและผักต่างๆค่ะ ตอนเสิร์ฟพนักงานเขาจะราดน้ำราดหน้าให้ เดือดปุดๆเลย รสชาติถือว่าอร่อยค่ะแต่หากชอบรสที่เผ็ดก็อาจต้องปรุงเพิ่มนิดนึง

เมนูต่อไป เซี่ยงไฮ้คั่วขี้เมา(70฿) จานนี้ก็อร่อยเด็ดเช่นกันค่ะ เส้นเซี่ยงไฮ้คั่วขี้เมาหมูไก่และกุ้งที่เผ็ดกำลังดี ยิ่งอยู่บนกระทะร้อนๆแล้วล่ะก็ยิ่งอร่อยแบบทวีคูณไปเลย แต่เมนูนี้ให้เส้นในปริมาณที่ค่อนข้างน้อยค่ะ อาจจะไม่อยู่ท้องสำหรับคนทานจุแบบเรา

และเมนูสุดท้าย ออส่วนกระทะร้อน(70฿) จานนี้อร่อยเด็ดอีกเช่นกันค่ะ ออส่วนกระทะร้อนที่กรอบนอกและนุ่มเหนียวข้างใน หอยก็สดและตัวโตๆ ปริมาณกำลังพอดี ราดกับซอสที่ตั้งไว้ให้ยิ่งเข้ากั๊นเข้ากัน

ร้านจะตั้งอยู่ย่านเยาวราชนะคะ อยู่ในถนนแปลงนาม(เป็นซอยเล็กๆตรงข้ามธนาคารUOB)
เปิดเวลา 17.30-02.00 ถ้าจำไม่ผิดค่ะ แนะนำให้ไปก่อนหกโมงนะเพราะตอนเราไปห้าโมงครึ่งคนก็ทยอยกันมาเรื่อยๆแล้วค่ะ


